google/wiki40b huggingface dataset:
Χλαίνιος

Χαρακτηριστικά του ακμαίου

Το σώμα είναι πεπλατυσμένο, το κεφάλι και τα στοματικά μόρια δείχνουν προς τα μπροστά. Οι κεραίες συνίστανται από ένδεκα άρθρα. Είναι νηματοειδείς  με τρίχωμα από το τέταρτο άρθρο (Η διαφορά  μεταξύ του φαλακρού τρίτου και του τριχωτού τετάρτου άρθρου φαίνεται σαφώς στην Εικ. 4 αριστερά). Οι περίπου στρογγυλοί οφθαλμοί είναι μεγάλοι και κυρτοί. Τα πόδια επιτρέπουν γρήγορη μετακίνηση. Από τους πενταμερείς  ταρσούς τα πρώτα τρία μέρη είναι τετραγωνικά στα πρόσθια πόδια των αρσενικών (Εικ. 5).
Στα έλυτρα έχουν εννέα ή δέκα βαθιές σειρές στιγμάτων. Η πρώτη σειρά δίπλα στο θυρεό είναι πολύ κοντή, οι ακόλουθες σειρές είναι παράλληλες. Τα μεσοδιαστήματα είναι λίγο κυρτά. Οι πλαϊνές άκρες των ελύτρων διπλώνονται προς τα κάτω (επίπλευρες).

Βιολογία

Οι προνύμφες και τα ακμαία τρέφονται από άλλα μικρά ζώα. Αναπτύσσονται σε βιότοπους με μεγάλη υγρασία.

Γεωγραφική εξάπλωση

Συναντούμε είδη του γένους στην Αφρική, στην Ευρώπη και στην Ασία. Λείπουν στη Νότια και Βόρεια Αμερική και στα κρύα κλίματα της Ευρώπης και Ασίας. Βέβαια κάθε είδος έχει δικό του χώρο εξαπλώσεως.

Chlaenius (Chlaenites) spoliatus (P. Rossi 1792)

Το είδος διακρίνεται από όλα τα άλλα ευρωπαϊκά είδη του γένους με ένα χαρακτηριστικό που με γυμνό μάτι και από πάνω δεν φαίνεται. Το προτελευταίο άρθρο των χειλικών προσακτρίδων δεν έχει τρίχες. Άλλο ένα χαρακτηριστικό εκφράζεται στο επιστημονικό όνομα. Το «Chlaenius spoliatus» σημαίνει πως σε αυτό το είδος το τρίχωμα είναι φτωχό (λατ. spoliatus = αυτός που έχει στερηθεί ρούχα). Σχεδόν δεν φαίνεται στα έλυτρα, μόνο στις πλευρές. Αυτός είναι ο λόγος, που τα έλυτρα του είδους γυαλίζουν περισσότερο στα άλλα είδη (Εικ. 1). 
Συναντούμε το είδος σε όλες τις χώρες της Μεσογείου. Λείπει στις βόρειες χώρες της Ευρώπης και είναι πολύ σπάνιο στη Μεσαία Ευρώπη. Αντίθετα προς την Ανατολή το είδος επεκτείνεται μέχρι την Ασία.

Chlaenius (Chlaenius) festivus (Panzer 1796)

Και αυτό το είδος (Εικ. 2)  δεν αναγνωρίζεται εύκολα. Το ένα σπουδαίο χαρακτηριστικό βρίσκεται στην κάτω πλευρά του σώματος. Εδώ δίπλα στις κίτρινες κάτω πλευρικές άκρες των ελύτρων (επιπλευρες) οι πλευρές των κοιλιακών στερνιτών (ουροστερνιτών) είναι επίσης κίτρινες (Εικ. 3). Υπάρχει λοιπόν στην κοιλία μια κίτρινη λωρίδα δίπλα στις επίπλευρες. Εξ άλλου το αγκάθι στην οπίσθια άκρη της κνήμης του οπίσθιου ποδιού είναι μακρύτερο από το μισό του πρώτου ταρσομερούς (Εικ. 6). 
Στην Ευρώπη ο χώρος διαμονής είναι πιο περιορισμένος. Το είδος λείπει στην Αφρική και στη Δυτική Μεσόγειο. Επεκτείνεται όμως επίσης στην Ασία.
Πολυτετραφθοροαιθυλένιο

Το πολυτετραφθοροαιθυλενίο (συντομογραφικά PTFE) (polytetrafluoroethylene) είναι ένα   οργανικό πολυμερές που χρησιμοποιείται κυρίως ως επικάλυψη αντικειμένων και συστατικό πλαστικών αντικειμένων, ενώ έχει και πολλές άλλες εφαρμογές. Το γνωστόστερο εμπορικό όνομα φόρμουλας με βάση το PTFE-based είναι το Τεφλόν (Teflon) (με το οποίο όνομα είναι γνωστή εμπορικά και ευρέως η ουσία) από την εταιρεία Chemours. Η τελευταία είναι ένα παρακλάδι που δημιουργήθηκε το 2015 της εταιρείας DuPont Co, η οποία ανακάλυψε την ουσία το 1938.

Ιδιότητες

Το τεφλόν είναι χημικά αδρανές, αντέχει σε υψηλές θερμοκρασίες είναι ολισθηρό και άκαυστο. Εκλύει τοξικές ουσίες κυρίως όταν θερμαίνεται, ενώ το ίδιο το υλικό δεν είναι τοξικό. Επιπλέον, το πολυτετραφθοροαιθυλένιο έχει πολύ καλές διηλεκτρικές ιδιότητες και προτιμάται στην κατασκευή ηλεκτρικών κυκλωμάτων γιατί ταυτόχρονα έχει υψηλή θερμοκρασιακή αντοχή.

Μόλυνση από τεφλόν

Όταν το τεφλόν θερμαίνεται, τότε μπορεί να εκλύσει διεισδυτικούς τοξικούς ατμούς. Έτσι, όταν μαγειρεύεται ένα φαγητό σε σκεύος επικαλυμμένο με τεφλόν αυτό διεισδύει στο φαγητό και από εκεί στον ανθρώπινο οργανισμό με την κατανάλωση του φαγητού. Υπολογίζεται ότι έχουν μολυνθεί μεγάλα τμήματα πληθυσμού, κυρίως στις αναπτυγμένες χώρες.

Εφαρμογές

Χρησιμοποιείται με επικάλυψη σε άλλα αντικείμενα κυρίως σε εξαρτήματα ολίσθησης, ως στεγανωτικό, αντικολλητικό σε μαγειρικά σκεύη, στα ηλεκτρονικά κυκλώματα για την κατασκευή πυκνωτών και καλωδίων και στην κατασκευή πλαστικών αντικειμένων.

Ιστορία

Ανακαλύφθηκε το 1930 στην εταιρία DuPont στην Ηνωμένες Πολιτείες Αμερικής και κυκλοφορεί στην αγορά από το 1949. Η χρήση του επικρίνεται από περιβαλλοντικές οργανώσεις, λόγω της μόλυνσης που μπορεί να προκαλέσει.
Ρητορική μίσους

Διεθνείς συνθήκες

Το Διεθνές Σύμφωνο για τα Ατομικά και Πολιτικά Δικαιώματα (International Covenant on Civil and Political Rights - ICCPR) αναφέρει ότι «Κάθε επίκληση εθvικoύ, φυλετικoύ ή θρησκευτικoύ μίσoυς, πoυ απoτελεί υπoκίvηση διακρίσεωv, εχθρότητας ή βίας απαγoρεύεται από τo vόμo». Η Διεθνής Σύμβαση για την Κατάργηση Κάθε Μορφής Φυλετικών Διακρίσεων (ICERD) απαγορεύει κάθε υποκίνηση ρατσισμού. Στις 3 Μαΐου 2011, Η Επιτροπή Ανθρωπίνων Δικαιωμάτων των Ηνωμένων Εθνών δημοσίευσε το Γενικό Σχόλιο No. 34 για τα ατομικά και πολιτικά δικαιώματα, το οποίο, μεταξύ άλλων, εκφράζει την ανησυχία ότι πολλές μορφές της ρητορικής μίσους δεν πληρούν το επίπεδο σοβαρότητας που ορίζονται στο Άρθρο 20. Σχετικά με την συζήτηση για το πώς η ελευθερία του λόγου ισχύει και για το Διαδίκτυο, συνέδρια σχετικά με αυτές τις ιστοσελίδες έχουν χρηματοδοτείται από την Ύπατη Αρμοστεία του ΟΗΕ για τους Πρόσφυγες.
Αντίο Βερολίνο (ταινία του 1994)

Ηθοποιοί

Παναγιώτης Θανασούλης (Άλεξ), Τάσος Μπλάτζιος (Τόνι), Ίνγκριντ Φραγκαντώνη (Ρόχλιτς), Εύα Στυλάντερ (Κάβεν), Ζαχαρένια Αθητάκη (γκαρσόνα). Γιώργος Καγιαλεδάκης (Μαξ), Ανδρέας Μαριανός (βοηθός), Γρηγόρης Βαφιάς (πατέρας), Ταρέκ ελ Μαντί (γκρουμ), Δημήτρης Αθανίτης (γκάνγκστερ), Νίκος Τριανταφυλλίδης (γκάνγκστερ), Ντίντι (ποιητής), Ιρένε Μουτζ (κορίτσι), Γιώργος Μπιλικάς (σωσίας), Άγγελος Θεοδωρόπουλος (φωνή Μαξ), Δάφνη (μωρό), Άση Δημητρουλοπούλου (γυναίκα στη γέφυρα), Ρ. Πουλακάκη (κορίτσια στο ασανσέρ), Μ. Δέδε, Μ. Μιχαλοπούλου, Ε.Σκλήκα, Θοδωρής Τρύφωνας (άνδρας στο φαστ φουντ)

Συντελεστές

Σκηνοθεσία, σενάριο, παραγωγή: Δημήτρης Αθανίτης, Παραγωγή: DNA films, με την υποστήριξη: ΕΚΚ, Διανομή: ΑΜΑ φιλμς, Φωτογραφία : Παναγιώτης Θεοφανόπουλος, Σκηνικά: Άση Δημητρουλοπούλου, Κοστούμια: Άση Δημητρουλοπούλου, Ευγενία Μηνακούλη, Μοντάζ: Στάθης Πλώτας, Σχεδιασμός ήχου: Δημήτρης Αθανίτης, Στάθης Πλώτας
Γιορτή του πατέρα

Ιστορία

Η πρώτη γνωστή ιστορικά περίπτωση οργανωμένου εορτασμού της Ημέρας του Πατέρα έλαβε χώρα στο Φέαρμοντ της Δυτικής Βιρτζίνια των Ηνωμένων Πολιτειών στις 5 Ιουλίου 1908. Διοργανώθηκε από την Γκρέις Γκόλντεν Κλέιτον (Grace Golden Clayton), η οποία ήθελε να γιορτάσει προς τιμήν των 210 νεκρών πατέρων που έχασαν τη ζωή τους σε ορυχείο στην αποκαλούμενη Τραγωδία του Μόνονγκα (Monongah Mining disaster) μερικούς μήνες πριν στο Μόνονγκα της Δυτικής Βιρτζίνιας, τον Δεκέμβριο του 1907. Είναι πιθανόν η Κλέιτον να επηρεάστηκε από τον πρώτο εορτασμό της ημέρας της μητέρας που έλαβε τόπο την ίδια χρονιά, λίγα μίλια μακριά. Η Κλέιτον διάλεξε την πιο κοντινή Κυριακή στα γενέθλια του προσφάτως εκλιπόντα πατέρα της για να διεξαχθεί η εορτή. Δυστυχώς, η συγκεκριμένη μέρα δεν έλαβε την απαραίτητη προσοχή, καθώς επισκιάστηκε από άλλα γεγονότα που συνέβησαν εκείνη την ημέρα στην πόλη, με αποτέλεσμα ούτε η Δυτική Βιρτζίνια να αναγνωρίσει τη συγκεκριμένη μέρα ως επίσημη εορτή, ούτε να εορταστεί ξανά. Όλη η αναγνώριση για την ημέρα του πατέρα πήγε στη Σονόρα Ντοντ (Sonora Dodd) από το Σποκέιν της πολιτείας Ουάσιγκτον. Η Ντοντ μη γνωρίζοντας τίποτα για την προηγούμενη διοργάνωση στη Βιρτζίνια και επηρεασμένη επίσης από την Ημέρα της Μητέρας διοργάνωσε από μόνη της τη γιορτή του πατέρα, δύο μόλις χρόνια αργότερα από αυτήν της Κλέιτον. Ήθελε να τιμήσει τον πατέρα της, ο οποίος υπήρξε βετεράνος του Αμερικανικού Εμφυλίου Πολέμου (1861-1865) καθώς και όλους τους υπόλοιπους βετεράνους πατέρες του συγκεκριμένου πολέμου. 
Το πρώτο νομοσχέδιο που πήγε στο αμερικανικό Κογκρέσο και αφορούσε στην επισημοποίηση της Γιορτής του Πατέρα το 1913 καταψηφίστηκε λόγω φόβων περί εμπορευματοποίησης της εορτής. Το 1916 ο πρόεδρος Γούντροου Ουίλσον επισκέφτηκε το Σπόουκεν όπου έκανε ομιλία για την Ημέρα του Πατέρα, καθώς και μία αποτυχημένη απόπειρα για την επισημοποίηση της γιορτής από το Κογκρέσο. Το 1924, ο πρόεδρος Κάλβιν Κούλιτζ πρότεινε επίσημα την καθιέρωση μιας ιδιαίτερης ημερομηνίας για τον εορτασμό του πατέρα στις Ηνωμένες Πολιτείες, χωρίς όμως να προβεί σε κάποια σχετική ενέργεια. Ύστερα από μερικές ακόμα αποτυχημένες προσπάθειες ανάδειξης της εορτής, το 1966 ο πρόεδρος Λίντον Τζόνσον εξέδωσε το πρώτο προεδρικό διάταγμα που τιμούσε επισήμως τους πατέρες, και καθιέρωνε την τρίτη Κυριακή του Ιουνίου ως Ημέρα του Πατέρα. Έξι χρόνια αργότερα, το 1972, ο πρόεδρος Ρίτσαρντ Νίξον οριστικοποίησε τη γιορτή ως μόνιμη εθνική εορτή των Ηνωμένων Πολιτειών Αμερικής. 
Μετά την τελική επισημοποίηση του γιορτής από τον Νίξον, και ενώ υπήρχε η εντύπωση πως η πρώτη γιορτή του πατέρα είχε διοργανωθεί το 1910 από την Ντοντ, κάποιος παρευρισκόμενος στην εκδήλωση της Κλέιτον του 1908 κατόρθωσε να αποδείξει πως η γιορτή είχε ξαναγίνει δύο χρόνια νωρίτερα.
Στην Αυστραλία γιορτάζεται την πρώτη Κυριακή του Σεπτεμβρίου ενώ η Εκκλησία το γιορτάζει του Αγίου Πνεύματος (κινητή εορτή τον Ιούνιο). Στην Ευρώπη έπαψε να είναι «ημέρα του πατέρα» αλλά ονομάζεται «γιορτή του πατέρα» (fête des pères) με αρχή από τη Γερμανία που συνδεόταν άμεσα με την οικογενειακή έξοδο, τη γιορτή της μπύρας, κτλ.
Νανί

Καριέρα

Ο Νανί γεννήθηκε στο Πράσινο Ακρωτήρι και μετανάστευσε μαζί με την οικογένειά του στην Ευρώπη σε νεαρή ηλικία. Ανατράφηκε στην Πορτογαλία και ξεκίνησε την ποδοσφαιρική του καριέρα παίζοντας για την τοπική ομάδα, Ρεάλ Μασσαμά. Στην ηλικία των εννέα ετών, άρχισε να προπονείται με την Σπόρτινγκ Λισαβόνας και την Μπενφίκα σε εναλλασσόμενες ημέρες. Τελικά προσχώρησε ομάδα νέων της Σπόρτινγκ Λισαβόνας , αφού του προσέφερε την ένταξη στην πρώτη ομάδα. Το 2005, παρέλαβε τον τίτλο του «SJPF Νέου Παίκτη του μήνα» για τον Μάιο του 2007 και τις εμφανίσεις του με την Σπόρτινγκ κέρδισε τη μεταγραφή για τον αγγλικό σύλλογο Μάντσεστερ Γιουνάιτεντ τον Ιούλιο του 2007 για το ποσό των € 25.000.000. Την περίοδο 2014-15 επέστρεψε ως δανεικός στη Σπόρτινγκ Λισαβόνας και από το καλοκαίρι του 2015 αγωνίζεται στην τουρκική Φενερμπαχτσέ.
Ο Νανί κέρδισε το Community Shield στο ντεμπούτο του με τη Μάντσεστερ Γιουνάιτεντ και έκτοτε έχει μαζέψει μια σειρά από τρόπαια, η οποία περιελάμβανε την Premier League και το Champions League κατά τη διάρκεια της πρώτης σεζόν του στο σύλλογο. Είχε καθιερωθεί ως πρώτη επιλογή εξτρέμ στη Γιουνάιτεντ και είχε κερδίσει τρεις ακόμη τίτλους Πρέμιερ Λιγκ, το Λιγκ Καπ Αγγλίας, ένα FIFA Club World Cup, και τρεις τίτλους Community Shield. Ο Νανί έχει συμπεριληφθεί στην «Ένωση (PFA) Πρέμιερ Λιγκ ομάδα του Επαγγελματιών Ποδοσφαιριστών της χρονιάς» για μία φορά και ήταν υποψήφιος για τον τίτλο του «PFA Νεαρού Παίκτη της Χρονιάς» το 2011.
Μακροκυτταρική αναιμία

Μεγαλοβλαστικές αναιμίες

Οφείλονται σε έλλειψη βιταμίνης Β12 ή φυλλικού οξέος. Ονομάζονται έτσι γιατί σε αυτές τις καταστάσεις, ο μυελός των οστών είναι μεγαλοβλαστικός, δηλαδή παρατηρούνται σε αυτόν μεγαλύτερα κύτταρα από το φυσιολογικό. Μεγαλοβλαστική εικόνα συνοδεύει επίσης ορισμένα κακοήθη νοσήματα του αίματος.
Τα συνηθέστερα συμπτώματα αυτής της οικογένειας παθήσεων περιλαμβάνουν: ωχρότητα, αδυναμία, καταβολή δυνάμεων, ερυθρότητα και αίσθημα πόνου στη γλώσσα, ανορεξία, απώλεια βάρους και ίσως συμπτώματα από το καρδιαγγειακό και το νευρικό σύστημα.
Η θεραπεία, ανάλογα με την περίπτωση, μπορεί να περιλαμβάνει χορήγηση βιταμίνης Β12 ή φυλλικού, μετάγγιση αίματος ή αντιμετώπιση της νόσου που μπορεί να προκάλεσε την αναιμία.

Μη μεγαλοβλαστικές μακροκυτταρικές αναιμίες

Είναι σπανιότερες, σε αυτές ο μυελός των οστών δεν είναι μεγαλοβλαστικός και σχετίζονται με ποικίλες παθολογικές καταστάσεις ή λήψη ουσιών (αλκοόλ, φάρμακα).
Κοσαγκιούλ

Το Κοσαγκιούλ (αζερικά: Kosagül) είναι ένα χωριό και δήμος της επαρχίας Μασάλλι του Αζερμπαϊτζάν. Έχει πληθυσμό 841 κατοίκων και βρίσκεται στο νοτιοανατολικό μέρος της χώρας.
Γαβρολίμνη Αιτωλοακαρνανίας

Τοποθεσία

Η Γαβρολίμνη είναι κτισμένη σε υψόμετρο 100 μέτρων σε μια πλαγιά του λόφου Καλιακούδα ανάμεσα στο όρη της Βαράσοβας και της Κλόκοβας και του Ευήνου ποταμού. Κοντά από τον οικισμό περνάει το ρέμα της Αργαλιούς. Δύο χιλιόμετρα βόρεια από τον οικισμό βρίσκεται η κοιλάδα της Γαβρολίμνης η οποία διαθέτει πυκνή βλάστηση αποτελούμενη από πεύκα, ελαιόδεντρα και κυπαρίσσια.

Γενικά και ιστορικά στοιχεία

Παλαιότερα ο οικισμός ήταν κτισμένος σε τοποθεσία 3 χιλιόμετρα ανατολικά από την σημερινή του θέση, φαίνεται όμως να καταστράφηκε στις αρχές της δεκαετίας του 1800 λόγω μάχης μεταξύ των στρατευμάτων του πασαλικίου των Ιωαννίνων και των ανδρών του αρματωλού Λουκά Καλιακούδα, ο οποίος σκοτώθηκε κατά τη διάρκεια της συμπλοκής. Το 1844, υπαγόταν στον δήμο Ναυπάκτου και σύμφωνα με τα στοιχεία της απογραφής εκείνου του έτους είχε πληθυσμό 170 κατοίκων.
Διοικητικά, η Γαβρολίμνη ανήκε μέχρι το 1997 στην επαρχία Ναυπακτίας. Αργότερα υπήχθη μέσω του σχεδίου «Καποδίστριας» στο δήμο Χαλκείας ενώ το 2010 συμπεριλήφθηκε εντός των ορίων της δημοτικής ενότητας Χαλκείας του καλλικρατικού δήμου Ναυπακτίας.

Αξιοθέατα

Σε απόσταση δύο χιλιομέτρων από την Γαβρολίμνη ο βυζαντινός ναός της Κοίμησης της Παναγίας Παναξιώτισσας ο οποίος είναι σταυρεπίσταγος με τρούλο και χρονολογείται στα τέλη του 10ου - αρχές 11ου αιώνα. Χαρακτηρίζεται ως το καλύτερο δείγμα της βυζαντινής ναοδομίας, ειδικότερα τουρλωτός - σταυροειδής (μεταβατικός), στην ευρύτερη περιοχή της Ναυπακτίας. Λόγω των συνεχών προσχώσεων στο πέρασμα των αιώνων ο ναός βρίσκεται κατά μισό μέτρο κάτω από την επιφάνεια του εδάφους. Άλλα αξιοθέατα είναι το παλιό ελαιοτριβείο του χωριού το οποίο λειτουργούσε μέχρι το 1960 αλλά και τα απομεινάρια αρχαίου οικισμού στη θέση Μάρμαρα.
Λέσεκ Α΄ ο Λευκός

Βιογραφία

Ήταν ο πρώτος (επιζήσας) γιος τού Καζιμίρ Β΄ τού δικαίου και της Ελένας των Πρεμυσλιδών, κόρης τού Κορράδου Β΄ πρίγκιπα τού Ζνόγιμο.
Όταν το 1194 ο πατέρας του απεβίωσε, ο Λέσεκ Α΄ ήταν 9-10 ετών, σύμφωνα με τον Κ. Γιασίνσκι (2001) ή 7-8 ετών κατά την παλαιότερη ιστοριογραφία. Η μητέρα του ανέλαβε επίτροπος της αρχής με την επικουρία τού Μικολάι Γκριφίτα επισκόπου και βοεβόδα της Κρακοβίας. 
Ωστόσο ο θείος του Μιέσκο Γ΄ ο γηραιός, που ήταν πιο πριν ηγεμόνας της Κρακοβίας (1173-77) και εκτοπίστηκε μετά από μία εθνική εξέγερση εναντίον του, αρνήθηκε να το αποδεχθεί και με τη βοήθεια των ισχυρών οικογενειών της Μικρής Πολωνίας αποφάσισε να ανακτήσει της Κρακοβία. Ο πόλεμος ξεκίνησε το 1195. Με το μέρος τού Λέσεκ A΄ και τού μικρότερου αδελφού του Κορράδου Α΄ πολέμησαν οι ευγενείς της Κρακοβίας, τού Σανντομίες και πιθανώς ο Ρόμαν των Ρουρικιδών πρίγκιπας της Γαλικίας-Βολινίας. Ο Μιέσκο Γ΄ διαπραγματεύθηκε με τους συγγενείς του των Πιαστ-Σιλεσίας Μιέσκο Α΄ Τάνγκλφουτ δούκα τού Ρατσιμπούς και του ανιψιού αυτού Γιαροσλάβ δούκα τού Οπόλε, που υποσχέθηκε να τον ανεφοδιάζει σε τρόφιμα κατά την εκστρατεία.
28η Μηχανοκίνητη Μεραρχία Πεζικού (Τουρκία)

Ιστορία

Το 1941, η 28η Μεραρχία Πεζικού (28. Piyade Tümeni), όπως ονομαζόταν τότε, υπάγονταν στο 4ο Σώμα Στρατού στην περιοχή της Τσατάλτζας, χώρο ευθύνης της 1ης Στρατιάς. Αναπτύχθηκε από την Άγκυρα υπό το 6ο Σώμα Στρατού, για να συμμετάσχει στην τουρκική εισβολή στην Κύπρο το 1974. Έπειτα εντάχθηκε στο 11ο Σώμα Στρατού. Ο Υποστράτηγος Χιλμί Οζκόκ διετέλεσε διοικητής του σχηματισμού το διάστημα 1988–1990.
Εθνική Ακτής Ελεφαντοστού (ποδόσφαιρο ανδρών)

Ιστορία

Έχει συμμετάσχει στο Παγκόσμιο Κύπελλο Ποδοσφαίρου 2006, όπου έχασε από τις Αργεντινή και Ολλανδία, κέρδισε την Σερβία και αποκλείστηκε από τη φάση των ομίλων. Συμμετείχε και στο Παγκόσμιο Κύπελλο Ποδοσφαίρου 2010, όπου και πάλι αποκλείστηκε στη φάση των ομίλων. Έχει κατακτήσει 2 Κύπελλα Εθνών Αφρικής το 1992 και το 2015 ενώ ήταν φιναλίστ το 2006 και το 2012. Επίσης, ήταν φιναλίστ στο Αφρο-Ασιατικό Κύπελλο Εθνών ποδοσφαίρου το 1993. Επίσης, προκρίθηκε για τρίτη συνεχόμενη διοργάνωση για το Παγκόσμιο Κύπελλο του 2014.
Μεταξύ των ποδοσφαιριστών οι οποίοι έχουν σημαδέψει την ιστορία της εθνικής ομάδας της Ακτής Ελεφαντοστού, δύο έχουν κατακτήσει το βραβείο του Αφρικανού Ποδοσφαιριστή της Χρονιάς: οι Ντιντιέ Ντρογκμπά και Γιαγιά Τουρέ, δύο και τρεις φορές αντιστοίχως.

Στάδιο

Οι παίκτες προπονούνται στο Εθνικό Προπονητικό Κέντρο της Μπινγκερβίλ, ενώ δίνουν τις εντός έδρας αναμετρήσεις τους στο Σταντ Φελίξ-Ουφουέ-Μπουανί το οποίο βρίσκεται στο Αμπιντζάν.

Στατιστικά

Την πρώτη θέση όλων των εποχών σε συμμετοχές κατέχει ο Ντιντιέ Ζοκορά, με 123 εμφανίσεις. Πρώτος σκόρερ όλων των εποχών είναι ο Ντιντιέ Ντρογκμπά, με 63 γκολ.
Κάρλος Γαρδέλ

Τόπος γέννησης

Αναφορικά με το πού γεννήθηκε ο Γαρδέλ, υπάρχουν δύο βασικές θεωρίες.
Η μία ισχυρίζεται ότι ο Γαρδέλ γεννήθηκε στην Ουρουγουάη, στη μικρή πόλη Βάγε Εδέν, στην επαρχία Τακουαρεμπό. Αυτή η άποψη βασίζεται σε ένα έγγραφο, συνεντεύξεις σε εφημερίδες και την προφορική παράδοση.
Βάσει μιας άλλης θεωρίας, ο Γαρδέλ γεννήθηκε ως Σαρλ Ρομιάλ Γκαρντέ (Charles Romuald Gardès) στην Τουλούζη, στη Γαλλία, από άγνωστο πατέρα και με μητέρα την Μπερτ Γκαρντέ (1865-1943), η οποία τον πήγε στην Αργεντινή όταν εκείνος ήταν 27 μηνών. Ένα τέτοιο γαλλικό πιστοποιητικό γέννησης υπάρχει· λέγεται ότι το πρωτότυπο έχει στην κατοχή του ο Πορτορικανός Γκίλμπερτ Μάμερι, ειδικός σε θέματα Γαρδέλ. Το άλλο έγγραφο στο οποίο στηρίζεται αυτή η θεωρία είναι η διαθήκη του Γαρδέλ, την οποία έγραψε ο ίδιος και στην οποία επιβεβαιώνει ότι γεννήθηκε στη Τουλούζη.
Η διαφωνία εξακολουθεί να προκαλεί έντονες συζητήσεις στην Ουρουγουάη, την Αργεντινή και τη Γαλλία, αν και οι ειδικοί τείνουν προς τη θεωρία περί γέννησης στη Γαλλία.
Όταν ρωτήθηκε για την εθνικότητά του απάντησε Γεννήθηκα στο Μπουένος Άιρες, στην Αργεντινή, στην ηλικία των δυόμισι χρόνων... Πιθανολογείται από μερικούς ότι ο Γαρδέλ απέφευγε να δώσει ξεκάθαρη απάντηση για να μην αναφερθεί στο γεγονός ότι γεννήθηκε από άγνωστο πατέρα.

Trivia

Υποτίθεται ότι το 1915 ο Κάρλος Γαρδέλ τραυματίστηκε αφού τον πυροβόλησε ο πατέρας του Τσε Γκεβάρα, Ερνέστο Γκεβάρα Λιντς, μετά από καβγά στο μπαρ Palais de Glace στη Ρεκολέτα (περιοχή του Μπουένος Άιρες), παρόλο που διαφορετικές εκδοχές λένε ότι πυροβολήθηκε στο στήθος ή στο πόδι και μια τρίτη λέει ο Γκεβάρα που τον πυροβόλησε δεν ήταν ο πατέρας του Τσε, αλλά ο Ροβέρτο Γκεβάρα, παιδί της υψηλής κοινωνίας που αναμιγνυόταν συχνά σε καβγάδες .
Τετράδραχμο

Το τετράδραχμο ήταν τύπος αρχαίου ελληνικού αργυρού νομίσματος το οποίο είχε αξία ίση με τέσσερις δραχμές. Τα πλέον γνωστά τετράδραχμα της αρχαιότητας ήταν αυτό της πόλης των Αθηνών το οποίο είχε ευρεία εμπορική χρήση από τις αρχές του 5ου αιώνα έως και τον 1ο αιώνα π.Χ., καθώς και το ελληνιστικό τετράδραχμο του Μεγάλου Αλεξάνδρου.

Ιστορία

Η μετάβαση προς τα τετράδραχμα έγινε κατά την περίοδο 525–510 π.Χ., ενώ η εγκατάλειψη των διδράχμων εραλδικού τύπου και των πρώτων τετραδράχμων μετά την ναυμαχία της Σαλαμίνας το π.Χ., κάτι που υποστηρίζεται από την ανακάλυψη μεγάλου αριθμού νομισμάτων της εποχής και συγκεκριμένα μιας ποσότητας που ανακαλύφθηκε στην Ακρόπολη των Αθηνών το 1886.
Το Αθηναϊκό τετράδραχμο χρησιμοποιούνταν ευρέως στις συναλλαγές κατά την αρχαιότητα, και το χρησιμοποιούσαν ακόμα και πόλεις οι οποίες ήταν εχθρικές προς την Αθήνα. Η Αθήνα είχε στη διάθεση της ορυχεία αργύρου -ιδιαίτερα αυτό του Λαυρίου- και ήταν σε θέση να παράγει μεγάλο αριθμό νομισμάτων και να διαθέτει μεγάλη οικονομική άνεση, κάτι που επέτρεψε στην πόλη την περάτωση μεγάλων έργων όπως την ανοικοδόμηση της Ακροπόλεως και το κτίσιμο του Παρθενώνα, καθώς και την χρηματική υποστήριξη κατά τη διάρκεια του Πελοποννησιακού πολέμου. Το Αθηναϊκό τετράδραχμο είχε την παράσταση της κεφαλής της Αθηνάς στη μια όψη, και την παράσταση της γλαυκός -κουκουβάγιας- στην άλλη πλευρά η οποία αποτελούσε το σύμβολο της πόλης και συνοδευόταν με ένα κλαδί ελιάς. Σύμφωνα με τον Φιλόχορο, Αθηναίο ιστορικό του 3ου αιώνα π.Χ., η γλαυξ ήταν γνωστή σε όλο τον αρχαίο κόσμο και απολάμβανε εμπιστοσύνης ως χρηματική μονάδα. 
Το σχέδιο του νομίσματος παρέμεινε αναλλοίωτο για πάνω από 2 αιώνες, όταν και αισθητικά άρχισε να θεωρείται πεπαλαιωμένο. Για να διαφοροποιήσει το νόμισμα της από τον αργυρό στατήρα της Αίγινας ο οποίος ζύγιζε περίπου 12.3 γραμμάρια, η Αθήνα δημιούργησε το τετράδραχμο της με βάση το Αττικό μέτρο των 4.3 γραμμαρίων ανά δραχμή, συνολικά 17.2 γραμμάρια.
Σύντομα το τετράδραχμο υιοθετήθηκε ως τύπος νομίσματος και από άλλες πόλεις στον αρχαίο ελληνικό κόσμο, στον ελληνικό χώρο και τις ελληνικές αποικίες, ενώ μέσω των εκστρατειών του Μεγάλου Αλεξάνδρου οι Μακεδονικές παραλλαγές του τετράδραχμου έφτασαν έως την κεντρική Ασία και την Ινδία, και συνεχίστηκαν για αρκετούς αιώνες με τα βασίλεια των διαδόχων.
Μιχαήλ Κόρυμπουτ Βισνιοβιέτσκι

Βιογραφία

Ήταν το μόνο τέκνο του Ιερεμία πρίγκιπα του Βισνιόβιετς, Βούμπνιε & Χόρολ, μεγιστάνα της Πολωνίας-Λιθουανίας και της Γκριζέλντα-Κωνστάντσια, κόρης του Τόμας Ζαμόυσκι.

Οικογένεια

Νυμφεύτηκε το 1670 την Ελεονώρα των Αψβούργων, κόρη του Φερδινάνδου Γ΄ αρχιδούκα της Αυστρίας και βασιλιά της Ουγγαρίας, Βοημίας & Γερμανίας. Δεν απέκτησαν απογόνους.
Psi (πελάτης άμεσης επικοινωνίας)

Σκοπός

Ο σκοπός του προγράμματος Psi είναι η δημιουργία ενός ισχυρού και εύχρηστου XMPP προγράμματος πελάτη, που ακολουθεί αυστηρά τα σχέδια του πρότυπου XMPP και τα Jabber Extension Proposals (JEPs). Αυτό σημαίνει, πως η ομάδα του Psi δεν θα προσθέσει ένα χαρακτηριστικό, παρά μόνο αν αυτό γίνει δεχτό στα πρότυπα της κοινότητας Jabber. Έτσι εξασφαλίζεται η συμβατότητα, σταθερότητα και η προβλεψιμότητα του Psi, από την πλευρά του τελικού χρήστη αλλά και του προγραμματιστή.

Χαρακτηριστικά του Psi

Επειδή το Jabber επιτρέπει μεταφορές σε άλλες υπηρεσίες, τις οποίες πολλοί διακομιστές παρέχουν, το Psi μπορεί να συνδεθεί στο Yahoo!, AIM, ICQ και στην Υπηρεσία Μηνυμάτων .NET. Άλλες υπηρεσίες που είναι διαθέσιμες είναι το RSS και το ATOM για συγκετρωτές ειδήσεων, η αποστολή SMS και η πρόγνωση καιρού.
Επιπρόσθετες λειτουργίες παρέχονται μέσω επεκτάσεων, όπως μεταφράσεις (20 γλώσσες το 2006), σύνολα εικονιδίων (για το πρόγραμμα, αλλά και τις διάφορες μεταφορές όπως το AIM, Yahoo!, κλπ.).
Από την έκδοση 0.9.2 και ύστερα, το Psi υποστηρίζει μεταφορές αρχείων μεταξύ πελατών Jabber, αλλά και σε χρήστες άλλων πρωτόκολλων, εφ'όσον και ο διακομιστής το επιτρέπει. Η έκδοση 0.9.3, που κυκλοφόρησε τον Ιανουάριο του 2005, πρόσθεσε την δυνατότητα ενημέρωσης "Η επαφή δακτυλογραφεί" (που δουλέυει και με επαφές AIM και MSN) και διόρθωσε αρκετά προβλήματα χρήσης των προηγούμενων εκδόσεων. Η έκδοση 0.10, που κυκλοφόρησε ένα χρόνο αργότερα, πρόσθεσε δυνατότητες αυτόματης επαναταξινόμησης του κατάλογου επαφών και του πεδίου σύνθεσης των παραθύρων συνομιλίας, οργάνωση των συνομιλιών σε ετικέττες (tabbed chat), υποστήριξη του συστήματος σύμανσης Growl για Mac OS X, διαφάνεια παραθύρων (μόνο για Windows και Mac OS X) και άλλες πολλές τροποποιήσεις.
Το Psi επιτρέπει επίσης ισχυρή ασφάλεια δια SASL και ΤLS. Μπορεί λοιπόν να χρησιμοποιηθεί για σύνδεση σε ένα λογαριασμό Google Talk.
Λε Καρμπέ

Γεωγραφία

Το Λε Καρμπέ βρίσκεται βορειοδυτικά της Μαρτινίκας και κεντρο-δυτικά του Διαμερίσματος Σαιντ-Πιέρ. Βρίσκεται βορειοδυτικά της Μπελφονταίν και της Λε Μορν-Βερτ, νότια της Σαιντ-Πιέρ, νοτιοδυτικά του Φον-Σαιν-Ντενί και νοτιοανατολικά του κόλπου του Ανζ Τουρίν. Βρίσκεται συντεταγμένες 14°42′40″N 61°10′50″W.

Πολιτικά

Δήμαχος του Λε Καρμπέ είναι ο Ζαν-Κλωντ Εκανβιλίν (Jean-Claude Ecanviline). Θα είναι δήμαρχος από το 2008 έως το 2014.
Φαινόμενο Μαρίκο Αόκι

Το φαινόμενο Μαρίκο Αόκι (ιαπωνικά: 青木まりこ現象, Aoki Mariko genshō) αποτελεί μιαν Ιαπωνική έκφραση που αναφέρεται στην ξαφνική ανάγκη αφόδευσης που νιώθει ένα άτομο όταν επισκέπτεται ένα βιβλιοπωλείο. Το όνομα του φαινομένου προέρχεται από το όνομα της γυναίκας που πρώτη ανέφερε το φαινόμενο σε ένα άρθρο ενός περιοδικού το 1985. Σύμφωνα με την Ιάπωνα κοινωνική ψυχολόγο Σόζο Σιμπούγια, τα αίτια που προκαλούν αυτήν την ανάγκη αφόδευσης στα βιβλιοπωλεία δεν έχουν αποσαφηνιστεί (μέχρι και το 2014). Υπάρχουν επίσης και εκείνοι που είναι σκεπτικοί σχετικά με το εάν ένα τέτοιο περίεργο φαινόμενο πραγματικά υφίσταται, αναφέροντάς το μερικές φορές ως ένα είδος αστικού μύθου. Την ίδια στιγμή, υπάρχουν επίσης διανοούμενοι οι οποίοι προσπάθησαν ήδη να ανακαλύψουν τους μηχανισμούς πίσω από αυτό το φαινόμενο, βασιζόμενοι σε γνώσεις από τα πεδία της βιολογίας και της ψυχολογίας.